1.  การบริหารความเสี่ยงและปัจจัยเสี่ยง

เนื่องจาก บริษัทฯ ดำเนินธุรกิจการบินซึ่งมีการแข่งขันกันอย่างรุนแรงทั้งในและนอกประเทศ บริษัทฯ
จึงมีความจำเป็นต้องปรับตัวอย่างต่อเนื่องและสร้างกลไกบริหารที่ทำให้สามารถแข่งขันในตลาดโลกได้
ดังนั้น บริษัทฯ จึงนำการบริหารความเสี่ยงเข้ามาเป็นหนึ่งในเครื่องมือการบริหารจัดการ
เพื่อให้เป็นไปตามหลักเกณฑ์ธรรมาภิบาลและเชื่อมโยงสอดคล้องกับการควบคุมภายในที่เป็นมาตรฐานสากล
โดยมีคณะกรรมการบริหารความเสี่ยง (Risk Management Committee)
คอยกำกับดูแลให้เกิดประสิทธิภาพ และมีฝ่ายบริหารความเสี่ยงทำหน้าที่วางระบบ ระบุปัจจัยเสี่ยง
และประเมินความเสี่ยงต่างๆ ทั้งจากปัจจัยภายนอกและการบริหารจัดการในองค์กรเอง
รวมทั้งติดตามประเมินผลการบริหารความเสี่ยงในแต่ละปัจจัยให้อยู่ในระดับที่องค์กรสามารถยอมรับได้
ตลอดจนมีกระบวนการสื่อสารที่มีประสิทธิผล
มีการจัดฝึกอบรมและสัมมนาเชิงปฏิบัติการแก่พนักงานระดับบริหารทั้งองค์กรเพื่อให้เห็นความสำคัญของการบริหารความเสี่ยง
นอกจากนี้ บริษัทฯ ยังกำหนดเพดานความเสี่ยง (Risk Limit) หรือช่วงระดับความเสี่ยง (Risk
Tolerance)
ที่เป็นสัญญาณเตือนภัยล่วงหน้าให้ผู้ปฏิบัติงานเพื่อให้ผู้บริหารมีความมั่นใจในระบบและมีแผนรองรับฉุกเฉินที่ครบถ้วน

ปัจจัยความเสี่ยง

บริษัทฯ เชื่อว่าการบริหารความเสี่ยงเป็นส่วนสำคัญของการกำกับดูแลกิจการที่ดี (Good
Corporate Governance) และมีส่วนเชื่อมโยงกับกระบวนการดำเนินธุรกิจทุกระดับ
โดยความเสี่ยงที่มีนัยสำคัญระดับองค์กร (Corporate Risk)
จะมีการบริหารติดตามอย่างใกล้ชิดโดยผู้บริหารระดับสูงส่วนความเสี่ยงในระดับปฏิบัติงาน
(Departmental Risk) จะอยู่ภายใต้
การควบคุมดูแลของผู้บริหารที่รับผิดชอบการปฏิบัติงานในฝ่ายนั้นๆ

นอกจากนี้ บริษัทฯ
ยังได้ทำการปรับกลยุทธ์การบริหารจัดการเพื่อให้บรรลุวัตถุประสงค์ตอบสนองภารกิจ
และวิสัยทัศน์ที่กำหนดไว้ อีกทั้งเป็นการแสดงถึงการบริหารงานตามมาตรฐานสากล (Best
Practice) มีความโปร่งใส เป็นธรรม
สามารถตรวจสอบได้และเกิดผลประโยชน์สูงสุดแก่ทุกฝ่ายที่เกี่ยวข้อง รวมทั้งสาธารณชน นักลงทุน
และผู้ถือหุ้นด้วย

การลงทุน นักลงทุนควรพิจารณาถึงปัจจัยเสี่ยงหลักๆ ที่อาจมีผลกระทบต่อบริษัทฯ ดังนี้

1.1 ความเสี่ยงจากความผันผวนของราคาน้ำมันอากาศยานที่สูงขึ้น

  เนื่องจากน้ำมันอากาศยานเป็นค่าใช้จ่ายหลักของธุรกิจการบิน และบริษัทฯ
  มีต้นทุนค่าน้ำมันอากาศยานคิดเป็นประมาณร้อยละ 30.48
  ของค่าใช้จ่ายทั้งหมดของค่าประกอบการ ดังนั้น บริษัทฯ
  จะได้รับผลกระทบโดยตรงในภาวะที่ราคาค่าน้ำมันสูงขึ้น กล่าวคือ
  ถ้าราคาน้ำมันอากาศยานปรับตัวสูงขึ้น 1 เหรียญสหรัฐต่อบาเรลล์ บริษัทฯ
  จะมีค่าใช้จ่ายเพิ่มขึ้นประมาณ 17 ล้านเหรียญสหรัฐ ด้วยเหตุผลดังกล่าว บริษัทฯ
  จึงจัดทำประกันความเสี่ยงราคาน้ำมันอากาศยาน (Fuel Price Hedging)
  ในปริมาณไม่เกินร้อยละ 50 ของปริมาณการใช้ในรอบหนึ่งปี โดยปัจจุบันอยู่ที่ร้อยละ 20 34 23
  และ 14 ในช่วงไตรมาสที่ 1 2 3 และ 4 ตามลำดับ
  อีกทั้งยังได้ทำการปรับปรุงหลักเกณฑ์และกรอบปฏิบัติการจัดทำประกันความเสี่ยงราคาน้ำมันอากาศยานอย่างต่อเนื่อง
  รวมทั้งนำซอฟท์แวร์ที่มีประสิทธิภาพสูงมาใช้
  และได้ดำเนินการให้มีการเรียกเก็บค่าธรรมเนียมน้ำมัน (Fuel Surcharge)
  ให้อยู่ในระดับที่เหมาะสม
  และสามารถบรรเทาภาระรายจ่ายด้านราคาน้ำมันอากาศยานได้ในระดับหนึ่ง

1.2 ความเสี่ยงจากการผันผวนของอัตราแลกเปลี่ยนเงินตราต่างประเทศ

  จากการที่บริษัทฯ มีรายได้เป็นเงินตราต่างประเทศกว่า 40 สกุล ในขณะที่มีค่าใช้จ่ายใน 4
  สกุลหลัก ได้แก่ ดอลล่าร์สหรัฐ เยน ยูโร และบาท และมีหนี้สินใน 3 สกุลหลัก ได้แก่
  ดอลล่าร์สหรัฐ เยน และบาท ในรอบปีที่ผ่านมา บริษัทฯ
  จึงได้ดำเนินการบริหารความเสี่ยงอันเนื่องมาจากความผันผวนของอัตราแลกเปลี่ยนให้มีประสิทธิภาพสูงขึ้น
  เพื่อรองรับความผันผวนของตลาดเงินซึ่งเป็นปัจจัยที่ไม่สามารถควบคุมได้ บริษัทฯ
  ได้ดำเนินการดังกล่าวโดยใช้หลักการ Natural Hedging คือ
  การจัดให้รายจ่ายเป็นเงินสกุลเดียวกับรายได้มากที่สุดและการปรับโครงสร้างเงินกู้ในสกุลเงินต่าง
  ๆ ให้สอดคล้องกับสกุลเงินของเงินสดสุทธิจากการดำเนินงาน (Net Operating Cash Flow
  )
  ด้วยการวางแผนในการจัดหาเงินทุนและการใช้เครื่องมือทางการเงินในการทำธุรกรรมที่เหมาะสม
  จากการที่บริษัทฯ มีเงินสดสุทธิในสกุลเงินยูโรมาก
  ในขณะที่เงินสดสุทธิในสกุลดอลล่าร์สหรัฐและบาทมีค่อนข้างน้อย บริษัทฯ
  จึงดำเนินการเพิ่มเงินกู้ในสกุลยูโร โดย 1)
  จัดหาเงินกู้ในสกุลเงินยูโรสำหรับเครื่องบินที่ทำการรับมอบใหม่ และ 2)
  แปลงหนี้เดิมในสกุลดอลล่าร์สหรัฐและบาท ให้เป็นหนี้ในสกุลยูโร ดังนั้น ในปีที่ผ่านมา บริษัทฯ
  ได้จัดหาเงินกู้ในสกุลเงินยูโรสำหรับเครื่องบินแบบแอร์บัส A340-500 จำนวน 2 ลำ และ
  A340-600 จำนวน 2 ลำ เป็นจำนวนเงิน 346.59 ล้านยูโร และได้เข้าทำสัญญา Cross
  Currency Swap ในการแปลงหนี้เงินดอลล่าร์สหรัฐที่มีอัตราดอกเบี้ยลอยตัวจำนวน 144.56
  ล้านเหรียญสหรัฐฯ
  มาเป็นหนี้สกุลเงินยูโรที่มีอัตราดอกเบี้ยคงที่และแปลงตราสารหนี้ประเภทหุ้นกู้สกุลเงินบาท
  ที่มีอัตราดอกเบี้ยคงที่ จำนวน 2,400 ล้านบาท มาเป็นหนี้สกุลเงินยูโร ที่มีอัตราดอกเบี้ยคงที่
  ทั้งนี้ สัดส่วนของหนี้ในสกุลเงินยูโรเพิ่มขึ้นเป็นร้อยละ 21 ณ สิ้นปีการเงิน 2548

  อนึ่ง
  จากการบริหารและพัฒนาแนวทางป้องกันผลกระทบด้านการเงินจากความผันผวนของอัตราแลกเปลี่ยนอย่างต่อเนื่อง
  คณะกรรมการบริหารความเสี่ยงและฝ่ายบริหารของบริษัทฯ
  มีความมั่นใจในมาตรการการควบคุมความเสี่ยงในเรื่องนี้จึงได้พิจารณาปรับรายการความเสี่ยงนี้ออกจากกลุ่มความเสี่ยงที่มีนัยสำคัญระดับองค์กรที่ต้องได้รับการแก้ไขโดยด่วนแล้ว

1.3 ความเสี่ยงจากการย้ายฐานปฏิบัติการจากท่าอากาศยานกรุงเทพไปยังท่าอากาศยานสุวรรณภูมิ

  ประสิทธิภาพและความต่อเนื่องมีความสำคัญต่อการดำเนินการธุรกิจ
  การย้ายฐานปฏิบัติการของบริษัทฯ
  จากท่าอากาศยานกรุงเทพไปยังท่าอากาศยานสุวรรณภูมิตามนโยบายรัฐบาล ทำให้บริษัทฯ
  ต้องคำนึงถึงอุปสรรคและความเสี่ยงที่ไม่คาดคิดที่อาจเกิดจากการย้ายฐานปฏิบัติการ
  จึงจัดทำแผนสำรองฉุกเฉินเพื่อให้การเปิดใช้ท่าอากาศยานใหม่เป็นไปอย่างราบรื่น โดยบริษัทฯ
  ได้แต่งตั้งคณะกรรมการย้ายฐานปฏิบัติการ
  เพื่อควบคุมดูแลภารกิจดังกล่าวให้เป็นไปตามเป้าหมายที่กำหนดอย่างราบรื่น
  โดยอนุมัติว่าจ้างคณะที่ปรึกษาจาก International Civil Aviation Organization
  (ICAO) เพื่อจัดทำการศึกษาเบื้องต้น (Preliminary Study)
  และนำข้อมูลมาจัดทำแผนเตรียมความพร้อมเพื่อปฏิบัติการและโยกย้ายไปท่าอากาศยานสุวรรณภูมิ
  อีกทั้งยังร่วมวางแผนการเตรียมความพร้อมในการย้ายฐานปฏิบัติการของทุกกิจกรรมอย่างใกล้ชิด
  โดยร่วมทำสัมมนาเชิงปฏิบัติการกับหน่วยงานทั้ง 5
  หน่วยธุรกิจเพื่อให้ทราบถึงแผนการย้ายอย่างชัดเจน

1.4 ความเสี่ยงจากการแข่งขันเพิ่มขึ้นจากการเปิดน่านฟ้าเสรีเต็มรูปแบบ

  รัฐบาลมีนโยบายเปิดเสรีทางการบินในเส้นทางระหว่างประเทศเพื่อส่งเสริมการท่องเที่ยวและส่งเสริมให้กรุงเทพฯ
  เป็นศูนย์กลางการบินโดยไม่มีข้อจำกัดด้านความถี่/ความจุของเที่ยวบินสำหรับการขนส่งการจราจรเสรีภาพที่
  3 และ 4 ส่วนการขนส่งการจราจรเสรีภาพที่ 5
  นั้นมีนโยบายให้สายการบินต่างประเทศเข้ามาให้บริการแข่งขันกับสายการบินของไทยได้ทุกเส้นทางในระดับหนึ่ง
  และมีนโยบายในขั้นต่อไปที่จะเปิดเสรีให้ทำการขนส่งได้เต็มที่ในอนาคต

  บริษัทฯ ตระหนักดีถึงนโยบายการเปิดเสรีเพื่อสนับสนุนการท่องเที่ยว อย่างไรก็ตาม บริษัทฯ
  ได้เตรียมมาตรการลดความเสี่ยง โดยการปรับปรุงแผนการตลาด เช่น
  ทำความร่วมมือกับสายการบินพันธมิตรเพิ่มมากขึ้นเพื่อรองรับสถานการณ์การแข่งขันที่เพิ่มขึ้น

5.  ความเสี่ยงจากการแข่งขันเพิ่มขึ้นจากการมีสายการบินต้นทุนต่ำ (Low Cost Carrier -
    LCC) เกิดขึ้น

  นอกเหนือจากการแข่งขันกับสายการบินที่มีบริการเต็มรูปแบบด้วยกันเองแล้ว ปัจจุบันบริษัทฯ
  ต้องเผชิญกับภาวะการแข่งขันที่รุนแรงจากสายการบินต้นทุนต่ำทั้งในเส้นทางภายในประเทศและเส้นทางต่างประเทศ
  แม้ว่าลักษณะผู้โดยสารของสายการบินต้นทุนต่ำจะเป็นคนละตลาดกับบริษัทฯ
  แต่ก็มีผลกระทบต่อส่วนแบ่งตลาดและเกิดการตัดราคากันในบางเส้นทาง
  ทำให้ส่งผลกระทบต่อรายได้ บริษัทฯ
  จึงได้มีการวางแผนรับมือกับความเสี่ยงด้วยการใช้นโยบายด้านราคาเพื่อรักษาส่วนแบ่งตลาดและทำความร่วมมืออย่างใกล้ชิดกับสายการบินพันธมิตรในการเพิ่มการขนส่งผู้โดยสารระหว่างกัน
  การมุ่งเน้นตลาดลูกค้าชั้นดีและการจูงใจให้ลูกค้าเก่ากลับมาใช้บริการอีกด้วย
  การเพิ่มสิทธิประโยชน์ด้านการสะสมไมล์และสิทธิพิเศษของบริการเอื้องหลวง การใช้
  e-Services เช่น e-Reservation e-Ticketing e-Payment และ e-Check-in
  ในการเพิ่มประสิทธิภาพและการอำนวยความสะดวกสำหรับการบริการแบบครบวงจรของการขาย
  การปรับปรุงความถี่
  ความจุของเครื่องบินและชั้นบริการของที่นั่งให้เหมาะสมกับแต่ละเส้นทางที่มีการแข่งขันสูง
  รวมทั้งการจัดทำระบบการขายให้สามารถขายที่นั่งให้เกิดประโยชน์และรายได้สูงสุด

1.6 ความเสี่ยงจากความผันผวนของอัตราดอกเบี้ย

  ณ สิ้นเดือนกันยายน 2548 บริษัทฯ มีภาระหนี้ (รวมหนี้ตามสัญญาเช่าดำเนินงานเครื่องบิน)
  ที่เป็นอัตราดอกเบี้ยลอยตัวประมาณร้อยละ 70.3 ของภาระหนี้ทั้งหมด
  หากอัตราดอกเบี้ยที่ใช้อยู่ในประเทศไทยหรืออัตราดอกเบี้ยระหว่างประเทศปรับตัวสูงขึ้นจะทำให้ต้นทุนการกู้เงินของบริษัทฯ
  สูงขึ้นตามไปด้วย

  บริษัทฯ
  ทำการบริหารความเสี่ยงทางการเงินโดยพิจารณาปรับโครงสร้างหนี้ด้วยการนำเครื่องมือทางการเงิน
  เช่น Interest Rate Swap มาใช้ในการแปลงอัตราดอกเบี้ย
  จากอัตราดอกเบี้ยลอยตัวที่อยู่ในอัตราสูงมาเป็นอัตราดอกเบี้ยคงที่ที่อยู่ในอัตราต่ำ
  โดยอาศัยจังหวะที่อัตราดอกเบี้ยในตลาดอยู่ในระดับต่ำ
  และมีแนวโน้มที่จะสูงขึ้นในอนาคตเพื่อลดความเสี่ยงจากการปรับตัวสูงขึ้นของต้นทุนทางการเงินของบริษัทฯ

  ทั้งนี้ บริษัทฯ
  ได้ดำเนินการแปลงอัตราดอกเบี้ยสำหรับเงินกู้สกุลเยนจากอัตราดอกเบี้ยลอยตัวเป็นอัตราดอกเบี้ยคงที่ที่ระดับร้อยละ
  0.71 สำหรับเครื่องบินแบบโบอิ้ง 747-400 จำนวน 2 ลำ อีกทั้งบริษัทฯ
  ได้พิจารณาการใช้สิทธิซื้อคืน (Purchase Option) เครื่องบินเช่าเพื่อการดำเนินงาน
  (Operating Lease) จำนวน 6 ลำ ซึ่งมีอัตราดอกเบี้ยค่อนข้างสูงก่อนครบกำหนดการเช่า
  โดยการออกหุ้นกู้ซึ่งเป็นแหล่งเงินทุนที่มีต้นทุนทางการเงินต่ำกว่า เป็นผลให้บริษัทฯ
  สามารถลดค่าดอกเบี้ยจ่ายจากค่าเช่าเป็นจำนวนมาก
  และยังสามารถรับโอนกรรมสิทธิ์เครื่องบินเช่ามาเป็นของบริษัทฯ จะทำให้บริษัทฯ
  มีสินทรัพย์เพิ่มขึ้นอีกด้วย

7.  ความเสี่ยงเกี่ยวกับระบบงานอัตโนมัติในการดำเนินงานของบริษัทฯ เกิดขัดข้อง

  บริษัทฯ
  ก็เช่นเดียวกับสายการบินชั้นนำทั่วโลกที่ต้องอาศัยเทคโนโลยีที่ทันสมัยและระบบอัตโนมัติในการดำเนินธุรกิจ
  เช่น ระบบการสำรองที่นั่ง ระบบสื่อสารโทรคมนาคม ระบบการบริหารรายได้
  หรือระบบอัตโนมัติอื่นๆ เป็นต้น รวมทั้งการให้บริการผ่านเว็บไซต์
  ในกรณีที่เกิดปัญหาขัดข้องขึ้นกับระบบอัตโนมัติเหล่านี้ อาจจะส่งผลต่อประสิทธิภาพในการให้บริการ
  อันจะส่งผลมายังการดำเนินงานและผลประกอบการธุรกิจของบริษัทฯ ต่อไป บริษัทฯ
  ได้ตระหนักถึงความสำคัญของปัญหาดังกล่าวและได้เตรียมจัดหามาตรการควบคุมแก้ไขในกรณีที่มีปัญหาเกิดขึ้นโดยจัดหาระบบสำรองพร้อมแผนงานฉุกเฉินรองรับเมื่อเกิดเหตุการณ์ขึ้น
  และกำหนดตัวบุคคลเพื่อรับผิดชอบโดยตรง นอกจากนั้น ยังได้ทำการศึกษาทางเลือกอื่น เช่น
  การใช้ระบบสำรองที่นั่งของพันธมิตร (Alliance) ในกรณีที่ระบบไม่ทำงาน และบริษัทฯ
  ได้ดำเนินการติดตั้งระบบสำรอง (Backup) สำหรับ TG LAN และ Mainframe แล้ว

1.8 ผลจากการที่รัฐบาลถือหุ้นในบริษัทฯ

  ปัจจุบัน ภาครัฐถือหุ้นอยู่ในบริษัทฯ เป็นจำนวนร้อยละ 53.77
  ในฐานะเป็นผู้ถือหุ้นรายใหญ่ของบริษัทฯ
  และมีสิทธิในการเสนอชื่อคณะกรรมการในการควบคุมดูแลการบริหารงานของบริษัทฯ
  ตามขอบเขตที่กำหนดในหนังสือข้อบังคับของบริษัทฯ
  รวมถึงมีสิทธิออกเสียงในฐานะผู้ถือหุ้นของบริษัทฯ จึงเป็นไปได้ที่นโยบายและกฎระเบียบต่างๆ
  ของภาครัฐในส่วนที่กำกับและควบคุมรัฐวิสาหกิจอาจไม่สอดคล้องกับผลประโยชน์ของผู้ถือหุ้นรายย่อยอื่นๆ

  นอกจากนี้ จากการที่บริษัทฯ ยังคงมีสถานะการเป็นรัฐวิสาหกิจ
  การกำหนดนโยบายบางประการจึงยังขึ้นกับกระบวนการพิจารณาอนุมัติโดยหน่วยงานของภาครัฐ
  เช่น การลงทุนในโครงการขนาดใหญ่จำเป็นที่จะต้องได้รับความเห็นชอบจากกระทรวงคมนาคม
  สำนักงานคณะกรรมการพัฒนาเศรษฐกิจและสังคมแห่งชาติ และคณะรัฐมนตรี
  พร้อมขอความเห็นชอบจากกระทรวงการคลัง เกี่ยวกับการจัดหาเงินทุนสำหรับการลงทุนดังกล่าว
  นอกจากนี้ การตรวจสอบงบการเงินของบริษัทฯ จะต้องกระทำโดยสำนักงานการตรวจเงินแผ่นดิน

1.9 ความเสี่ยงจากการมีค่าใช้จ่ายคงที่สูง

  ธุรกิจการขนส่งทางอากาศจะมีค่าใช้จ่ายคงที่ในการดำเนินงานค่อนข้างสูง เช่น
  ค่าเสื่อมราคาเครื่องบิน ค่าเช่าเครื่องบิน ค่าน้ำมันเชื้อเพลิง ค่าใช้จ่ายด้านบุคลากร
  ค่าซ่อมบำรุง ค่าบริการอำนวยการบิน เป็นต้น
  ค่าใช้จ่ายคงที่เหล่านี้จะไม่แปรผันไปตามจำนวนการขนส่งผู้โดยสาร
  ขณะที่รายได้จากการดำเนินงานจะแปรผันโดยตรงกับจำนวน ผู้โดยสารและอัตราค่าโดยสาร
  ดังนั้น
  การลดลงของรายได้ต่อหน่วยหรือการลดลงของอัตราส่วนการบรรทุกอาจทำให้ผลประกอบการลดลงในอัตราที่สูงเนื่องจากบริษัทฯ
  ยังคงต้องรับภาระค่าใช้จ่ายคงที่ดังกล่าวอยู่

1.10 ความเสี่ยงจากอุตสาหกรรมการท่องเที่ยวของประเทศไทย

  ผู้โดยสารของบริษัทฯ ส่วนใหญ่เป็นนักท่องเที่ยวที่มาท่องเที่ยวยังประเทศไทย ดังนั้น
  ธุรกิจของบริษัทฯ จึงขึ้นอยู่กับความแข็งแกร่งของอุตสาหกรรมการท่องเที่ยวของประเทศไทย
  ซึ่งอาจได้รับผลกระทบในทางลบหากมีเหตุการณ์ใดๆ
  ที่ลดระดับการเป็นแหล่งท่องเที่ยวที่ได้รับความนิยมของประเทศไทย เช่น
  การถดถอยของสภาวะทางเศรษฐกิจโลก
  สภาวะการแข็งค่าของค่าเงินบาทเมื่อเทียบกับเงินสกุลหลัก
  หรือทัศนคติในทางลบเกี่ยวกับประเทศไทย
  ตลอดจนกรณีที่นักท่องเที่ยวต้องรับภาระจ่ายค่าบริการหรือค่าธรรมเนียมการใช้สนามบินที่สูงขึ้นหรือผลกระทบจากเหตุการณ์การก่อการร้าย
  หรือเกิดการระบาดของโรคซาร์ส และไข้หวัดนก
  หรือเหตุการณ์อื่นใดในทำนองเดียวกันที่เกิดขึ้นในภูมิภาคนี้

1.11 ความเสี่ยงจากเหตุการณ์ภาวะฉุกเฉิน

1.  เหตุการณ์ก่อการร้ายและก่อความไม่สงบ

  ผลกระทบจากการก่อการร้ายที่ผ่านมาทั้งการก่อการร้ายเมื่อวันที่ 11 กันยายน 2544
  ที่สหรัฐอเมริกา สงครามอิรัก และการก่อการร้ายในประเทศต่างๆ รวมทั้งการก่อความไม่สงบใน
  3 จังหวัด ชายแดนภาคใต้ของไทย ทำให้อุตสาหกรรมการบิน และธุรกิจของบริษัทฯ
  มีค่าใช้จ่ายเพิ่มขึ้น ในด้านการดูแลรักษาความปลอดภัย และประกันภัย
  และยังส่งผลให้จำนวนผู้โดยสารและรายได้จากการดำเนินงานลดลง
  เนื่องจากความวิตกกังวลเกี่ยวกับการก่อการร้ายหรือความขัดแย้งที่เกิดขึ้น

1.11.2 การแพร่ระบาดของโรคติดต่อและภัยธรรมชาติ

  ผลกระทบจากการระบาดของโรคซาร์ส และไข้หวัดนก รวมทั้งการเกิดมหันตภัย คลื่นยักษ์สึนามิ
  ที่ถล่ม 6 จังหวัด ชายฝั่งทะเลอันดามันซึ่งส่งผลกระทบต่อการท่องเที่ยวของประเทศไทย
  ทำให้บริษัทฯ สูญเสียรายได้จากการยกเลิกเที่ยวบินอย่างเป็นนัยสำคัญ
  และยังไม่มีองค์กรใดออกมายืนยันว่าโรคซาร์สจะไม่กลับมาระบาดอีก
  รวมทั้งมีแนวโน้มการระบาดของไข้หวัดนกในหลายประเทศ การแพร่ระบาดของโรคต่างๆ
  รวมทั้งภัยธรรมชาติ ที่อาจเกิดขึ้นอีกในอนาคตอาจมีผลทำให้บริษัทฯ สูญเสียรายได้
  และกระทบต่อผลดำเนินงานของบริษัทฯ ได้

1.12 ธุรกิจการบินมีแนวโน้มจะประสบกับปัญหาทางการเงินในช่วงเวลาที่เศรษฐกิจโดยทั่วไปตกต่ำ

  เนื่องจากสภาพเศรษฐกิจตกต่ำ ทำให้ปริมาณการเดินทางของผู้โดยสารโดยทั่วไปลดลง
  ไม่ว่าจะเดินทางเพื่อวัตถุประสงค์ทางธุรกิจหรือเพื่อการพักผ่อน
  เหตุดังกล่าวอาจส่งผลกระทบต่อความสามารถในการสร้างกำไรในธุรกิจการบินและกำไรของบริษัทฯ
  และยังอาจส่งผลเสียต่อธุรกิจของบริษัทฯ ได้

1.13 ความขัดแย้งภายในองค์กร

  พนักงานบริษัทฯ
  ได้มีการจัดตั้งสหภาพแรงงานรัฐวิสาหกิจการบินไทยภายใต้กฎหมายแรงงานรัฐวิสาหกิจสัมพันธ์
  พ.ศ.2543 เพื่อดูแลสิทธิและผลประโยชน์ของพนักงาน
  อันอาจเป็นเหตุให้เกิดความขัดแย้งในปัญหาแรงงาน และนำไปสู่การประท้วง หรือนัดหยุดงาน
  ซึ่งจะมีผลกระทบต่อการดำเนินกิจการได้ อย่างไรก็ตาม บริษัท
  ได้จัดตั้งคณะกรรมการกิจการสัมพันธ์
  ซึ่งประกอบด้วยตัวแทนของฝ่ายบริหารและพนักงานเพื่อแก้ไขปัญหาความขัดแย้งที่เกิดขึ้นโดยวิธีการเจรจา
  ที่ผ่านมายังไม่เคยเกิดการประท้วงหรือนัดหยุดงานที่กระทบต่อกิจการของบริษัท
  ในส่วนความขัดแย้งอื่น ได้แก่ ความขัดแย้งของคณะกรรมการบริษัทฯ กับฝ่ายบริหาร
  ความขัดแย้งระหว่างพนักงานด้วยกัน
  ซึ่งความขัดแย้งดังกล่าวมิได้ก่อให้เกิดความเสียหายในด้านการดำเนินการหรือในด้านตัวเงิน
  แต่อาจมีผลกระทบต่อภาพลักษณ์และชื่อเสียงของบริษัทฯ อย่างไรก็ตาม บริษัทฯ
  ได้ดำเนินการแก้ไขปัญหาความขัดแย้งโดยใช้วิธีเจรจา
  และที่ผ่านมาก็ประสพความสำเร็จในการคลี่คลายปัญหาต่างๆ ลงได้

แผนปฏิบัติงานการบริหารความเสี่ยงปี 2548/49

1.  ดำเนินการติดต่อสื่อสารและประสานงานกับหน่วยงานต่างๆ ที่เกี่ยวข้อง เช่น
    หน่วยงานมาตรฐานและความปลอดภัย (Standard and Safety Assurance)
    และหน่วยงานศูนย์ปฏิบัติการ (Crisis Management)
    เพื่อจัดส่งข้อมูลรายงานให้หน่วยงานดังกล่าว
    เป็นการปฏิบัติงานให้เกิดความเชื่อมโยงและสอดคล้องกันทั้งระบบ

2.  ผลักดันให้หน่วยงานต่างๆ มีความตื่นตัว
    และมีการปฏิบัติอย่างเป็นรูปธรรมในการใช้ระบบเตือนภัยล่วงหน้า (Early Warning
    System) ซึ่งมีอยู่ในกระบวนการบริหารความเสี่ยงเรียบร้อยแล้ว
    ทั้งนี้ได้มีการกำหนดเพดานความเสี่ยง (Risk Limit) หรือช่วงระดับความเสี่ยง (Risk
    Tolerance)
    ที่จะเป็นสัญญาณเตือนภัยให้ผู้ปฏิบัติงานดำเนินการป้องกันมิให้ค่าความเสี่ยงเกินกว่าระดับเพดานความเสี่ยงที่กำหนดไว้

3.  สนับสนุนแและผลักดันให้มีการเชื่อมโยงการบริหารความเสี่ยงภายในองค์กรกับการจัดแผนรองรับวิกฤตเพื่อให้การดำเนินการทางธุรกิจไม่สะดุดหยุดลง
    (Business Continuity Plan)

4.  นำระบบการประเมินตนเอง (Control Self – Assessment)
    มาใช้ในการจัดทำการรายงานการควบคุมภายในตามมาตรฐานของคณะกรรมการตรวจเงินแผ่นดิน
    (คตง.)